Silek Kumango

Silek Kumango (Indonesia: Silat Kumango) adolah sala ciek aliran silek (silek) utamo khas Minangkabau. Silek iko barasa dari Nagari Kumango, nan tapeknyo barado di Kecamatan Sungai Tarab, Kabupaten Tanah Datar, Sumatera Barat. Aliran iko diciptaan dek Syekh Abdurrahman al-Khalidi, saurang ulama tarekat jo pandeka silek tanamo barasa dari Kumango. Pado maso kiniko Silek Kumango alah taseba ka babagai kawasan di Indonesia hinggo ka mancanegara.
Syekh Abdurrahman al-Khalidi, atau disabuik juo Syekh Kumango, adolah paramu dari Silek Kumango. Baliau disabuikan banamo ketek Alam Basifat, nan lahia pado sakitaran tahun 1802. Pado maso mudonyo adolah pandeka nan banyak marantau ka babagai pelosok nusantara untuak baraja mangaji jo basilek. Syekh Kumango disabuik juo urang nan manguasai tarekat-tarekat Naqsyabandiyah jo Sammaniyah. Sasudah pulang ka kampuang dari parantauannyo, baliau kamudian mangaja ilimu agamo jo ilimu beladiri atu silek di surau nan barado di kampuangnyo, nan banamo Surau Subarang.
Pangaruah ajaran tarekat pado Silek Kumango sangaik taraso, nan mano manuntuik para muridnyo untuak dapek mangandalian diri. Jurus-jurus nan tadapek pado silek iko indak lai maniru gerakan binatang atau alam, sabagaimano pado golongan silek-silek tuo lainnyo di Sumatera Barat.
Pado maso kiniko, dari daerah asanyo Silek Kumango alah taseba ka babarapo kawasan lain di Indonesia maupun ka mancanegara. Silek iko alah pulo dituliskan dalam karya babarapo panaliti beladiri, sarupo Donn F. Draeger (1970, 1972), Hiltrud Cordes (1990), Kristin Pauka (1998), jo O'ong Maryono (2002).
Konsep sarato jo teknik Silek Kumango mampunyoi pasamoan jo aliran-aliran silek Minangkabau lainnyo, walaupun baitu silek iko mampunyoi ciri khasnyo surang. Di dalam silek iko tetap juo tadapek istilah-istilah garak-garik, langkah, kudo-kudo, gelek, jurusan, sikap pasang, jo lain-lainnyo sabagai bagian dari karakter dasar silek Minangkabau.
Samo halnyo jo silek nan ado di Minangkabau, baraja malangkah dianggap sangaik paralu. Para murid ditakan atau dipaso bia bisa baraja jo caro malangkah nan batua, sabab jurus atau buah indaklah akan tapek panggunoannyo apobilo langkah nan dilakuan indaklah batua. Silek Kumango mamakai konsep langkah ampek (langkah empat), namun Syekh Kumango manamoi garak langkah khas Silek Kumango mamakai istilah Islami, yaitu langkah alif-lam, lam-ha, mim-ha, dan mim-dal. Salain itu, ditarapkan pulo nan disabuik langkah tuo, yaitunyo garakan langkah untuak manyarang jo manangkis sacaro kilek untuak mambuek lawan mati langkah.
Langkah-langkah dalam Silek Kumango dilakuan jo ringan sarato bahati-ati, untuak manjaga kagesitan jo antisipasi nan capek untuak manyarang atau batahan; teknik malangkah iko dinamoan pijak baro. Langkah-langkah nan diparagoan batujuan untuak mandakek dek pasilek ka tubuah lawannyo, sahinggo dapek malakuan panyergapan nan diikuti jo serangan pukulan dan/atau bantiangan.
Silek Kumango mamparagoan jurus-jurus nan nampak aluih jo fleksibel dalam taktiknyo untuak mangalahkan lawan. Garakan mangilak nan dilakuan acok taliek sarupo jo "mengalah", namun sacaro capek dibaliakkan untuak mandapek situasi nan manguntuangan, sahinggo di tangah suatu garakan nan aluih tibo-tibo muncua tindakan nan agak kareh ka lawan. Namo-namo jurus atau garakan inti nan tadapek pado Silek Kumango antaro lain sabagai barikuik.:
Pasilek Kumango nan ahli alah talatiah untuak malapehan diri dari hampia kasado bantuak kuncian, pintingan, ataupun cakiakan nan dilakuan dek lawan. Salain itu, tadapek pulo kuncian-kuncian khas dalam silek iko, nan tanamo disabuik jo Kuncian Kumango.